Dette er den nye treneren til Brækhus
Etter at hun brøt med sitt tidligere promotorselskap Sauerland, har Cecilia Brækhus inngått et samarbeid med IMG, Klitschko management group og K2, og i går kunne hun fortelle at hun nå har fått ny trener i Johnathon Banks. Banks er treneren til verdensmester i tungvekt, Vladimir Klitsjko, og det var ukraineren som anbefalte treneren sin til den norske verdensmesteren. – Det blir veldig spennende, det er en trener som er totalt annerledes enn det jeg har hatt før. Jeg har hatt tyske trenere, nå få jeg en ung trener fra Detroit, med erfaring fra en av de mest legendariske trenerne i boksing, Emanuel Steward. Også får jeg gjennom Klitsjko-teamet det beste man kan få i en treningsleir, sier Brækhus til VG om sin nye trener.Johnathon Banks (33) er fra Detroit, og den tidligere verdensmesteren ble selv trent av Emanuel Steward på Kronk Gym. Når han ikke trente til sine egne kamper reiste han rundt med Steward, som hans lærling og høyre hånd. Det var legenden Steward som trente Vladimir Klitsjko, men da Steward døde i 2012 tok Banks over hovedansvaret. – Jeg visste med en gang at det kom til å bli Johnathon Banks. Han er en mann som har lært masse av Emanuel, og som jeg møtte samme dagen som jeg møtte Emanuel for ni år siden. Han er selvfølgelig ikke Emanuel Steward, men han er Johnathon Banks, og alle har sin egen måte å gjøre ting på, sa Klitsjko da han i 2012 utnevnte sin tidligere sparringspartner til ny hovedtrener, ifølge Daily Mail. – Jeg har bokstavelig talt i 15 år reist jorden rundt med Steward. Jeg har vært rundt ham og bodd sammen med han. Jeg har lært veldig mye av den mannen, og mye av det jeg har oppnådd innenfor boksingen kan jeg takke ham for, fordi han var en stor påvirking, og lærte bort så mye, har Banks sagt om forholdet til sin tidligere trener, ifølge Yahoo sports.Cecilia Brækhus har hilst på Banks én gang allerede, og reiser nå til USA hvor hun først skal trene sammen med Banks på legendariske Kronk Gym i Detroit, før treningsleiren fortsetter i Florida, og avsluttes i Østerrike. 24. oktober skal hun tilbake i bokseringen igjen, denne gangen i Düsseldorf. – Vi fant tonen med én gang. Han er en kul fyr, og ikke minst en dyktig trener. Er han god nok for Vladimir Klitskjo, så er han god nok for meg, sa Brækhus på gårsdagens pressekonferanse. Tidligere proffbokser Thomas Hansvoll tror Banks kan være en bra trener for Brækhus. – Han er jo lærling av Emanuel, og han er en bra trener. Der hun har kommet i karrieren kan det være sunt med et trenerbytte, for å få nye impulser. Det blir etter hvert vanskeligere å motivere seg, så jeg tror timingen er helt riktig, sier han til VG. Hansvoll tror også Banks filosofi kan være med på å styrke den norske bokseren. – Han kan nok tilføre noe nytt. Jeg skal ikke kritisere hennes tidligere trenere, men jeg synes hun mistet litt av slagkraften under sin forrige trener, Otto Ramin. Hun var hurtig, lett og ledig, men var litt for oppreist. Jeg tror Johnathon kan få henne mer ned på beina, og bruke jaben. Brækhus har tidligere hatt tyske trenere, med sin filosofi, og vil nå få lære av en amerikaner. – Han driver med litt mer klassisk proffboksing, ikke altfor maskinell, som tyskerne ofte har lett for å forme sine boksere rundt. Stilen hans er veldig tradisjonell, og det handler om å gjøre boksingen så enkel som mulig. Det er en effektiv, men enkel filosofi, som han har med seg videre fra Emanuel Steward, sier Hansvoll.Allerede i ung alder begynte Johnathon Banks å trene boksing. I et intervju med The Source forteller han om hvordan det var å trene på Kronk Gym, hvor den norske boksedronningen nå skal få muligheten til å trene. – Det jeg opplevde på Kronk Gym er helt forskjellig fra alle andre steder jeg har trent. Først av alt er det utrolig varmt der. Og for det andre, det var fantastisk å være rundt alle de forskjellige menneskene som hang der. Det er utrolig mange boksere fra Kronk Gym som har blitt verdensmestere. Han forteller også om en helt spesiell hendelse han opplevde på gymmen. – Jeg var 14 år, og det var en fyr som sa han ønsket å bokse et par runder, og så på meg. Jeg ble med, og fyren ga meg min første blåveis. Men det var helt greit, for det var Tommy Hearns. Han var en av de aller første jeg bokset mot på Kronk Gym og etterpå kom han til meg og sa han beklaget at han gikk så hardt ut, men at han måtte teste jaben. Etter det ville jeg egentlig ikke at blåveisen skulle forsvinne.
Johnathon Banks (33), den nye treneren til Cecilia Brækhus, ble lært opp av legenden Emanuel Steward.